L-Ewwel Pitazz – Paragrafi 201-210 Jiena nixtieq ninħeba sabiex l-ebda kreatura ma tkun taf lil qalbi. Inti biss taf lil qalbi u tippossediha kollha kemm hi. Ħadd ma jaf bis-sigriet tagħna. Aħna nifhmu lil xulxin b'ħarsa waħda biss. Minn dak il-waqt meta aħna sirna nafu lil xulxin, jiena fraħt. Il-kobor Tiegħek jimlieni. O Ġesu', meta jiena nkun fl-aħħar post, inqas mill-postulanti, ukoll l-iżgħar waħda fosthom, imbagħad jiena nħoss li qiegħda fil-post propju tiegħi. Jiena ma kontx naf li l-Mulej poġġa daqshekk ferħ f'dawn l-irkejjen ċkejknin ordinarji. Issa jiena nista' nifhem li ukoll fil-ħabs minn qalb safja tista' toħroġ il-milja tal-imħabba għalik, O Mulej! Affarijiet esterni ma jfissru xejn meta tqabbilhom ma' mħabba safja: hija tgħaddihom, kollha kemm huma. La bibien tal-ħabs u lanqas tal-ġenna m'huma b'saħħithom biżżejjed biex iwaqqfuha. Hija tilħaq lil Alla nnifsu, u xejn ma jista' jitfiha. M'hemm l-ebda ostaklu għaliha; hija libera bħal sultana u tilħaq bil-liberta' kollha l-postijiet kollha. L-istess mewt trid tbaxxi rasha quddiemha... Oħti (Wanda) ġiet tarani llum. Meta qaltli x'kienet qiegħda tippjana, twerwirt. Kif setgħet tkun ħaġa bħal din? Ruħ hekk ċkejkna u sabiħa quddiem il-Mulej, u xorta waħda waqgħet dalma kbira fuqha, u hija ma kenitx taf kif kienet sejra tgħin lilha nnfisha. Kienet qiegħda tara kollox imdallam. Alla li Hu ħanin afdaha f'idejja, u għal ġimgħatejn jien stajt naħdem magħha. Imma kemm swietli sagrifiċċji din ir-ruħ Alla biss jaf. Għall-ebda ruħ oħra ma offrejt daqshekk sagrifiċċji u tbatijiet u talb quddiem it-tron ta' Alla, daqskemm offrejt għal ruħha. Jien ħassejt li kont sfurzajt lil Alla jikkonċedilha l-grazzja li kellha bżonn. Meta naħseb fuq dan kollu, nara li verament miraklu. Issa nista' nara x'qawwa għandu t-talb ta' interċessjoni quddiem Alla. Issa, matul dan ir-Randan, spiss ikolli esperjenza tal-Passjoni tal-Mulej Ġesu' f'ġismi stess. Jiena nġarrab b'mod profond f'qalbi dak kollu li bata Ġesu', għalkemm l-ebda sinjal estern ma jixhed dawn it-tbatijiet tiegħi. Il-konfessur tiegħi biss jaf bihom. Konverżazzjoni żgħira mal-Madre Direttriċi (Margaret). Meta jiena staqsejtha xi dettalji dwar il-progress fil-ħajja spirtwali, din l-Madre qaddisa weġbitni b'mod ċar ħafna. Qaltli: "Jekk inti tkompli tikkopera mal-grazzja ta' Alla b'dan il-mod, Sor, int tkun pass wieħed biss 'il bogħod mill-għaqda intima' ma' Alla. Int tista' tifhem x'irrid ngħid b'din il-ħaġa. Dan ifisser li l-karatteristika tiegħek għandha tkun il-fedelta' mal-grazzja tal-Mulej. Alla ma jmexxix lill-erwieħ kollha fi triq bħal din." + Il-Qawmien. Illum, waqt il-(Quddiesa tal-) Qawmien, jiena rajt lill-Mulej Ġesu' ; f'nofs dawl kbir. Huwa resaq lejja u qal: Paċi lilkom uliedi , u għolla idu u tani l-barka Tiegħu. Il-pjagi ta' jdejh, riġlejh u ġenbu kienu mimlijin bid-dija u ma setgħux jitħassru. Meta ħares lejja b'daqshekk tjubija u mħabba, ruħi kollha għerqet fih. U Huwa qalli: Inti kellek sehem kbir fil-Passjoni Tiegħi; mela Jiena issa nagħtik sehem kbir fil-ferħ u fil-glorja Tiegħi. Il-ħin kollu tal-(Quddiesa) tal-Qawmien deherli li dam biss minuta. Ġabra tal-għaġeb imlietli ruħi u din damet matul l-istaġun kollu tal-festi. It-tjubija ta' Ġesu' hija hekk kbira li jiena ma nistax infissriha bil-kliem. L-għada, wara t-Tqarbin, jiena smajt il-vuċi tgħid: Binti, ħares fl-abbiss tal-ħniena Tiegħi u agħti tifħir u glorja lil din il-ħniena Tiegħi. Aħdem b'dan il-mod: Iġbor il-midinbin kollha tad-dinja u daħħalhom fl-abbiss tal-ħniena Tiegħi. Jiena rrid ningħata lill-erwieħ; Jiena nixxennaq għall-erwieħ, binti. Fil-jum tal-festa tiegħi, il-Festa tal-Ħniena, inti tmur fid-dinja kollha u ġġib lejn l-għajn tal-ħniena Tiegħi, erwieħ li jkunu qegħdin iċedu. Jiena nfejjaqhom u nsaħħaħhom. Illum jiena tlabt għal ruħ li tinsab fl-agunija, li kienet qiegħda tmut mingħajr is-Sagramenti, għalkemm xtaqet tirċevihom. Imma kien diġa' tard wisq. Hi kienet tiġi minni, il-mara taz-ziju. Kienet ruħ togħġob lil Alla. Ma kien hemm xejn x'jifridna f'dak il-waqt. Intom sagrifiċċji żgħar ta' kuljum, intom għalija bħal fjuri selvaġġi li jiena nifrex fuq saqajn il-maħbub tiegħi Ġesu'. Xi drabi jiena nxebbaħ dawn l-affarijiet ċkejknin mal-virtujiet erojċi, u r-raġuni hi li n-natura dejjiema tagħhom titlob minn għandna l-qlubija. Fit-tbatijiet tiegħi, jiena ma nfittixx għajnuna mingħand il-kreaturi, imma Alla huwa kollox għalija. Madankollu, ta' spiss jidhirli li lanqas il-Mulej ma jismagħni. Jiena narma lili nnifsi bil-paċenzja u s-skiet, bħal ħamiema li ma tgergirx u ma tħoss l-ebda mrar meta jeħdulha lil uliedha 'l bogħod. Jiena nixtieq intir 'l fuq fis-sħana stess tax-xemx, u ma rridx nieqaf fil-fwar tagħha. Ma ngħejjiex, għax qiegħda nserraħ fuqek – Inti, li inti s-Saħħa tiegħi! Jiena nitlob lill-Mulej bil-ħeġġa jsaħħaħli l-fidi tiegħi sabiex fil-ħajja tiegħi ta' kuljum ma jmexxunix id-dispożizzjonijiet umani, imma dawk tal-ispirtu. Kif kollox jiġbed il-bniedem 'l isfel lejn l-art! Imma fidi ħajja żżomm ir-ruħ 'il fuq u lill-egoiżmu tpoġġih f'postu; jiġifieri, l-iktar wieħed baxx.
Djarju ta' Swor Fawstina – L-1 Pitazz (par.201-210)